Ysterperde met 'n hart vir diere | George Herald
Ysterperde met 'n hart vir diere
Journalist Michelle Pienaar | Tuesday, 04 December 2018, 10:05
Pieter Gouws en Hantie Langenhoven van die Black Jackets op pad na die PDSA, waar die oorhandiging Saterdag plaasgevind het.
GEORGE NUUS - Motorfietsryers en motorentoesiaste het die enjins laat brom en grom tydens 'n liefdadigheidsrit verlede Sondag vir 'n plaaslike dierewelsynsorganisasie. Die PDSA (People's Dispensary for Sick Animals) lewer bekostigbare dienste vir troeteldiereienaars wat nie privaat mediese onkostes kan bekostig nie.
Anton en Leigh-Anne Meyer van die organisasie Bikers vir Liefdadigheid, die organiseerders van die Paws In Need Run, is goed tydens hierdie uitreikaksie ondersteun. Lede van verskeie klubs, sowel as individuele motorfietsryers, het die geleentheid benut om te wys dat dierewelsyn hul steun geniet.
Die groep "brullendes" het van Paddagat in Knysnaweg na die PDSA in Conville vertrek, waar 'n kontantbedrag oorhandig is.
Hierdie geld is bekom deur die verkoop van 'n spesiale lapelwapen vir die Paws In Need Run. Ander skenkings sluit in komberse en speelgoed, sowel as 'n hele stoorkamer vol kat en hondekos.
Moira Gibbs, administrateur van die George-PDSA, glimlag van oor tot oor. "Ons is baie dankbaar vir die uitreikaksie en die moeite met die reëlings," het sy gesê. Gibbs bedank almal vir die ruim donasies.